གོང་འཁོད་ཀྱི་ནང་དོན་དེ་ཡང་ཚིག་གཏེར་ནང་གི་རེད།སྒོ་དམར་དགོན་འདི་གོང་དུ་བཤད་ཟིན་པའི་གཡེར་གཤོང་དགོན་པ་དང་སྤྱི་ལེ་བཅོ་ལྔ་ཙམ་གྱི་སར་ཡོད་ལ།རེབ་གོང་རྫོང་ཐོག་ནས་བྱང་ཕྱོགས་སུ་སྤྱི་ལེ་བཞི་ལྔ་ཙམ་གྱི་སར་ཡོད།ངས་གོང་གི་ནང་དོན་དེ་མཐོང་མ་ཐག་ཞེད་སྣང་ཚ་བོ་ཞིག་སྐྱེས་སོང་།དེ་ནི་དགོན་འདིཡེ་ཧྲི་ཅང་གིས་ཕྱག་བཏབཅེས་པའི་ཚིག་དེའི་རྐྱེན་གྱིས་སོ།།དོན་དངོས་འདིར་བཤད་པའི་ཡེ་ཧྲི་ཅང་ཟེར་བ་སུ་ཡིན་ནམ།ཧ་ལམ་ཚང་མས་ཤེས་སྲིད་ཀྱི་མ་རེད།ངེད་ཀྱིས་ནི་དགོན་འདིའི་ལོ་རྒྱུས་དང་ཡིག་ཚང་སོགས་ཀྱི་སྐོར་ལ་ལོ་དུ་མར་ཞིབ་འཇུག་བྱས་ནས་དཔྱད་རྩོམ་ཡང་རེ་གཉིས་བྲིས་མྱོང་།ཡིན་ནའང་།ཡེ་ཧྲི་ཅང་ཟེར་བའི་མི་དེ་འདྲ་ཞིག་ཡོད་པ་བོད་ཡིག་གི་དཔེ་ཆ་གང་དུ་ཡང་མཐོང་བ་ཕར་ཞོག་གོ་ཐོས་ཙམ་ཡང་མེད་པས།ཇི་ལྟར་མནོ་བསམ་བཏང་ཡང་ཤེས་མ་བྱུང་།དེས་ན་སུས་ཤེས་སམ།སྟབས་ལེགས་པ་ཞིག་ལ།ནུབ་བྱང་མི་རིགས་སློབ་ཆེན་ན་སློབ་གཉེར་བྱེད་བཞིན་པའི་སློབ་མ་སྒོ་དམར་བ་ཤ་བོ་ཚེ་རིང་ལགས་ཀྱིས་ཡེ་ཧྲི་ཅང་ཟེར་བ་ནི།པེ་ཏུའུརུ་གསལ་བའིབྱ་བ་དེ་ཐད་ཀར་སྒྲ་བསྒྱུར་བྱས་པ་འདྲ།པེ་ཏུའུ་ནང་གི་སྒོ་དམར་དགོན་པའི་ངོ་སྤྲོད་མདོར་བསྡུས་ཤིག་ཡོད་པ་དེར་ཡེ་ཧྲི་ཅང་བྱ་བ་ཞིག་འཁོད་འདུག་ཟེར།